b'\n_START_ARTICLE_\nBoulingas\n_START_PARAGRAPH_\nBoulingas arba medtakio k\xc4\x97gliai \xe2\x80\x93 \xc5\xbeaidimas, kuriame \xc5\xbeaid\xc4\x97jas, ridendamas kamuol\xc4\xaf lygiu takeliu stengiasi numu\xc5\xa1ti objektus, vadinamus k\xc4\x97gliais. Yra daugyb\xc4\x97 boulingo r\xc5\xab\xc5\xa1i\xc5\xb3, kuri\xc5\xb3 seniausi \xc5\xbeinomi nuo Senov\xc4\x97s Egipto. Labiausia \xc5\xbeinoma forma tikriausiai yra amerikieti\xc5\xa1kas de\xc5\xa1imties k\xc4\x97gli\xc5\xb3 boulingas. \xc5\xa0i forma, tiek m\xc4\x97g\xc4\x97ji\xc5\xa1kai, tiek profesionaliai, yra \xc5\xbeaid\xc5\xbeiama visame pasaulyje, ji yra vienas populiariausi\xc5\xb3 \xc5\xbeaidim\xc5\xb3 pasaulyje.\n_START_SECTION_\nIstorija\n_START_PARAGRAPH_\nSeniausi k\xc4\x97gli\xc5\xb3 \xc5\xbeaidimo reikmenys, t. y. k\xc4\x97gliai ir rutuliai, buvo rasti archeologini\xc5\xb3 kasin\xc4\x97jim\xc5\xb3 Egipte metu. Buvo nustatyta, kad jais \xc5\xbeaista prie\xc5\xa1 5200 met\xc5\xb3. Pana\xc5\xa1ius reikmenis archeologai rado ir Polinezijoje. \xc5\xbdaidimas vadinosi \xe2\x80\x9eula maika\xe2\x80\x9c. Kamuol\xc4\xaf ridendavo \xc4\xaf k\xc4\x97glius, kurie buvo sustatyti u\xc5\xbe 60 p\xc4\x97d\xc5\xb3. (Beveik toks pats atstumas yra i\xc5\xa1lik\xc4\x99s ir \xc5\xa1iais laikais.) Pana\xc5\xa1us \xc5\xbeaidimas buvo kultivuojamas ir Graikijoje bei Romoje. Ketvirtame am\xc5\xbeiuje Vokietijoje k\xc4\x97gliai buvo religinio ceremonialo dalis._NEWLINE_Viduram\xc5\xbeiais \xc5\xa1is \xc5\xbeaidimas kaip epidemija prad\xc4\x97jo plisti po vis\xc4\x85 Europ\xc4\x85. Ypatingai pam\xc4\x97go \xc5\xbeaisti k\xc4\x97gliais anglai, vokie\xc4\x8diai ir Skandinavijos \xc5\xa1alys. Brit\xc5\xb3 karalius Edvardas II netgi specialiu potvarkiu u\xc5\xbedraud\xc4\x97 \xc5\xa1\xc4\xaf \xc5\xbeaidim\xc4\x85, kadangi \xc5\xbemon\xc4\x97s prad\xc4\x97jo pernelyg daug laiko skirti k\xc4\x97gliams.\n_START_SECTION_\nDevynioliktas \xe2\x80\x93 dvide\xc5\xa1imtas am\xc5\xbeiai\n_START_PARAGRAPH_\n1848 metais \xc5\xa0kotijoje \xc4\xafvestos pagrindin\xc4\x97s k\xc4\x97gli\xc5\xb3 \xc5\xbeaidimo taisykl\xc4\x97s. Labai nedaug pakeistos jos galioja ir dabar. Devyni\xc5\xb3 k\xc4\x97gli\xc5\xb3 \xc5\xbeaidim\xc4\x85 \xc4\xaf Amerik\xc4\x85 atsive\xc5\xbe\xc4\x97 naujakuriai i\xc5\xa1 Danijos ir Vokietijos. Ta\xc4\x8diau neilgai trukus k\xc4\x97gliai buvo pripa\xc5\xbeinti azartiniu \xc5\xbeaidimu ir u\xc5\xbedrausti. Bet \xc5\xa1io \xc5\xbeaidimo m\xc4\x97g\xc4\x97jai rado i\xc5\xa1eit\xc4\xaf: prie devyni\xc5\xb3 k\xc4\x97gli\xc5\xb3 prid\xc4\x97jo de\xc5\xa1imt\xc4\x85 ir atsirado kitas \xc5\xbeaidimas \xe2\x80\x93 boulingas. I\xc5\xa1 prad\xc5\xbei\xc5\xb3 j\xc4\xaf \xc5\xbeaid\xc4\x97 tik visuomen\xc4\x97s elitas, bet greitai labai pam\xc4\x97go visi visuomen\xc4\x97s sluoksniai. Tuomet prasid\xc4\x97jo pats boulingo bumas._NEWLINE_\xc5\xa0iuo metu vien JAV yra vir\xc5\xa1 8000 boulingo sali\xc5\xb3 su daugiau kaip 140 000 takeli\xc5\xb3. 1875 metais \xc4\xafsik\xc5\xabr\xc4\x97 Nacionalin\xc4\x97 k\xc4\x97gli\xc5\xb3 \xc5\xbeaidimo asociacija ir 19 am\xc5\xbeiaus pabaigoje Amerikos k\xc4\x97gli\xc5\xb3 \xc5\xbeaid\xc4\x97j\xc5\xb3 kongreso metu buvo patvirtintos visos \xc5\xbeaidimo taisykl\xc4\x97s. Prasid\xc4\x97jo ir sportinio boulingo plitimas. Didel\xc4\xaf postum\xc4\xaf \xc5\xa1iam reikalui suteik\xc4\x97 firmos AMF 1946 metais pademonstruota automatin\xc4\x97 k\xc4\x97gli\xc5\xb3 statymo \xc4\xafranga. Nuo tada boulingas tapo modernus ir dinami\xc5\xa1kas. \xc5\xbdymus \xc4\xafvykis buvo ir 1952 metais Hamburge \xc4\xafsteigta FIQ (Pasaulin\xc4\x97 k\xc4\x97gli\xc5\xb3 federacija \xe2\x80\x93 pranc. F\xc3\xa9d\xc3\xa9ration Internationale des Quilleurs). \xc5\xa0i federacija suvienijo visus pasaulio boulingo \xc5\xbeaid\xc4\x97jus. Prad\xc4\x97jo vykti pasauliniai turnyrai ir \xc4\x8dempionatai.\n_START_SECTION_\nBoulingas Lietuvoje\n_START_PARAGRAPH_\nSoviet\xc5\xb3 buvimo Lietuvoje metu boulingas buvo u\xc5\xbedraustas kaip \xc5\xbeaidimas, kuris yra kapitalizmo dalis. Tik 1994 met\xc5\xb3 gruod\xc5\xbeio 27 dien\xc4\x85 didelis boulingo myl\xc4\x97tojas Juozas Nevidauskas Kaune \xc4\xafreng\xc4\x97 pirm\xc4\x85 AMF firmos boulingo sal\xc4\x99. Takeliai prad\xc4\x97jo veikti \xe2\x80\x9eKauno undin\xc4\x97s" laisvalaikio centre. I\xc5\xa1 karto boulingas tapo labai populiarus ir m\xc4\x97giamas. Po dvej\xc5\xb3 met\xc5\xb3 Vilniuje, \xe2\x80\x9eMineralini\xc5\xb3 vanden\xc5\xb3\xe2\x80\x9c patalpose atsidar\xc4\x97 antra boulingo sal\xc4\x97, kurioje buvo sumontuoti boulingo takeliai, bet k\xc4\x97glius statydavo virveliniai boulingo agregatai. 1998 metais, Vilniuje buvo atidarytas \xc5\xbdirm\xc5\xabn\xc5\xb3 boulingo klubas, kuris tapo pirmuoju, tikrojo, 10 k\xc4\x97gli\xc5\xb3 boulingo, sale sostin\xc4\x97je. Nuo tada boulingo klubai prad\xc4\x97jo atsidarin\xc4\x97ti vienas po kito. \xc5\xa0iuo metu kiekviename didesniame \xc5\xa1alies mieste yra net ne po vien\xc4\x85 boulingo sal\xc4\x99._NEWLINE_1996 metais Lietuvoje buvo \xc4\xafsteigti pirmi trys oficial\xc5\xabs boulingo klubai. T\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s 7 dien\xc4\x85 J. Nevidauskas \xc4\xafk\xc5\xabr\xc4\x97 Lietuvos k\xc4\x97gli\xc5\xb3 federacij\xc4\x85 ir tapo jos prezidentu. Boulingo federacijos prezidentu buvo iki 2004 met\xc5\xb3, t. y. dvi kadencijas, kiek yra leid\xc5\xbeiama pagal federacijos \xc4\xafstatus. \xc5\xa0iuo metu federacijai vadovauja \xc5\xa1iaulietis Laimontas Dinius._NEWLINE_1997 met\xc5\xb3 vasar\xc4\x85 Lietuva pirmoji i\xc5\xa1 postsovietini\xc5\xb3 respublik\xc5\xb3 buvo priimta \xc4\xaf Pasaulin\xc4\x99 k\xc4\x97gli\xc5\xb3 federacij\xc4\x85 (FIQ) ir Pasaulin\xc4\x99 de\xc5\xa1imties k\xc4\x97gli\xc5\xb3 asociacij\xc4\x85 (WTBA)._NEWLINE_1999 metais Lietuvos boulingo rinktin\xc4\x97 pirm\xc4\x85 kart\xc4\x85 dalyvavo Pasaulio boulingo \xc4\x8dempionate, kuris vyko Jungtiniuose Arab\xc5\xb3 Emiratuose. Toje pirmoje Lietuvos rinktin\xc4\x97je buvo vilnie\xc4\x8diai I. Malinauskien\xc4\x97, G. Malinauskas, R. Naru\xc5\xa1is ir kaunietis H. Nevidauskas._NEWLINE_2000 metais Lietuvos boulingo federacija Sporto departamente vykusiame suva\xc5\xbeiavime buvo priimta \xc4\xaf Lietuvos neolimpini\xc5\xb3 \xc5\xa1ali\xc5\xb3 komitet\xc4\x85. Federacijos atstovai buvo i\xc5\xa1rinkti \xc4\xaf Revizijos komisij\xc4\x85._NEWLINE_Nuo pat boulingo atsiradimo Lietuvoje buvo organizuojami Lietuvos boulingo \xc4\x8dempionatai, reitinginiai turnyrai, tauri\xc5\xb3 var\xc5\xbeybos ir kt. turnyrai. Dideli populiarum\xc4\x85 turi vykdomos Lietuvos boulingo A, B ir C lyg\xc5\xb3 var\xc5\xbeybos._NEWLINE_\xc5\xa0iuo metu Lietuvos sportininkai s\xc4\x97kmingai dalyvauja Europos ir pasaulio \xc4\x8dempionatuose ir kitokio rango turnyruose.\n_START_SECTION_\nR\xc5\xab\xc5\xa1ys\n_START_PARAGRAPH_\nPagrindinis boulingo skirstymas \xe2\x80\x93 u\xc5\xbedar\xc5\xb3 patalp\xc5\xb3 ir lauko._NEWLINE_Dauguma u\xc5\xbedar\xc5\xb3 patalp\xc5\xb3 boulingo r\xc5\xab\xc5\xa1i\xc5\xb3 \xc5\xbeaid\xc5\xbeiamos ant takelio \xe2\x80\x93 plok\xc5\xa1\xc4\x8dio medinio ar med\xc5\xbeio imitacijos pavir\xc5\xa1iaus, kurio ilgis kelis kartus didesnis u\xc5\xbe plot\xc4\xaf._NEWLINE_Lauko boulingas \xc5\xbeaid\xc5\xbeiamas pievel\xc4\x97je. \xc5\xbdaid\xc4\x97jai meta kamuol\xc4\xaf (kartais keistai sunk\xc5\xb3), besistengdami j\xc4\xaf numesti kuo tiksliau \xc4\xaf reikiam\xc4\x85 ta\xc5\xa1k\xc4\x85.'